ออมสินคว้าผลิตภัณฑ์เงินฝากยอดเยี่ยม
ออมสินคว้ารางวัลผลิตภัณฑ์ด้านเงินฝากยอดเยี่ยมประจำปี 2554 จาก&nbsp; FIIA
28 ก.พ. 2554

ออมสินคว้ารางวัลผลิตภัณฑ์ด้านเงินฝากยอดเยี่ยมประจำปี 2554 จาก  FIIA 
นายเลอศักดิ์  จุลเทศ ผู้อำนวยการธนาคารออมสิน เปิดเผยว่า ในการประชุมนักการเงินการธนาคารชั้นนำของเอเชีย ครั้งที่ 6 “Asian Financial Services Congress” ประเทศสิงคโปร์ เมื่อวันที่ 25 ก.พ. ที่ผ่านมา  ธนาคารออมสินขึ้นรับรางวัลผลิตภัณฑ์ด้านเงินฝากยอดเยี่ยมประจำปี 2554 ของ Financial Insights Innovation Awards (FIIA) 2011 ด้านผลิตภัณฑ์เงินฝาก (Special Citation Awards for Deposit Product)  จาก  IDC Financial Insights ซึ่งเป็นบริษัทวิจัย และที่ปรึกษา สำหรับธุรกิจการเงินการธนาคาร    การประกันภัย และหลักทรัพย์  สำนักงานใหญ่ตั้งอยู่ที่ Framingham, Massachusetts, USA  ซึ่งเป็นบริษัทลูกของ International Data Corporation  - IDC
สำหรับผลิตภัณฑ์เงินฝากของธนาคารที่ได้รับรางวัลในครั้งนี้ คือ  เงินฝากสลากออมสินพิเศษ 5 ปี โดยหลังจากที่ธนาคารประสบความสำเร็จในการพัฒนาระบบ CBS หรือระบบ Core Banking ได้เพียง 2 สัปดาห์ ธนาคารก็สามารถออกสลากออมสินพิเศษ 5 ปี ได้เมื่อ 2 พ.ย. 2552 โดยออกรางวัลเลขสลากทุกวันที่ 1 ของเดือน จากเดิมจะมีเพียงสลากออมสินพิเศษ 3 ปี และออกรางวัลเลขสลากทุกวันที่ 16 ของเดือนเท่านั้น  ซึ่งปรากฏว่าได้รับการตอบรับมียอดรับฝากสูงถึง 2.2 แสนล้านบาท ถือเป็นประวัติศาสตร์ทางการเงิน และของสลากออมสินพิเศษ 5 ปี ดังกล่าว และเมื่อวันที่ 14 ก.พ. 2554 ที่ผ่านมา ธนาคารออมสินได้ออกสลากออมสินพิเศษ 5 ปีอีกรุ่นหนึ่ง ที่ให้ผลตอบแทนถึง 10.50 บาทต่อหน่วยถ้าฝากครบ 5 ปี  ไม่รวมรางวัลจากการออกเลขสลากที่มอบให้ผู้ฝากอีกเดือนละประมาณ 300 ล้านบาทต่อเดือน พร้อมลุ้นทองคำแท่งถึง 11 รางวัล ซึ่งถือว่าให้ผลตอบแทนที่น่าสนใจเป็นทางเลือกแก่ผู้ต้องการฝากเงิน 
นายเลอศักดิ์ กล่าวว่า ธนาคารออมสินมีการพัฒนานวัตกรรมด้านเทคโนโลยี และกระบวนการทำงานด้านผลิตภัณฑ์เงินฝากโดดเด่นที่สุด ในภูมิภาคเอเชียแปซิฟิก (Innovation in realizing business objectives) จากการพัฒนากระบวนการและระบบงานที่เพิ่มประสิทธิภาพ ลดขั้นตอนการปฏิบัติงาน สามารถให้บริการลูกค้าโดยเฉพาะด้านการเปิดบัญชีที่สะดวกและรวดเร็วขึ้น ส่งผลให้เกิดศักยภาพด้านการแข่งขัน การขยายฐานลูกค้า และสร้างการเติบโตที่ยั่งยืนให้แก่ธนาคารและประชาชน